སྐད་དུ། ཨཱརྱ་ས་མནྟ་བྷ་དྲ་ཨཥྚོཏྟ་ར་ཤ་ཏ་ཀ་ནཱ་མ་དྷཱ་ར་ཎཱི་མནྟ་ས་ཧི་ཏ། བོད་སྐད་དུ། འཕགས་པ་ཀུན་ཏུ་བཟང་པོའི་མཚན་བརྒྱ་རྩ་བརྒྱད་པ་གཟུངས་སྔགས་དང་བཅས་པ། བྱང་ཆུབ་སེམས་དཔའ་སེམས་དཔའ་ཆེན་པོ་སྙིང་རྗེ་ཆེན་པོ་དང་ལྡན་པ་ཀུན་ཏུ་བཟང་པོ་ནམ་མཁའི་དཀྱིལ་ཀུན་ཏུ་རབ་འབྱམ་མ་ལུས་པ་དང་མཉམ་པའི་ངོ་བོ་ཉིད་ཀྱི་ཆོས་ཀྱི་སྣང་བ་གསལ་བ་བརྙེས་པ། སའི་དཀྱིལ་འཁོར་ཀུན་ཏུ་འཕྲོས་པའི་སྐུ་ཐ་དད་པ་མེད་ཅིང་དུས་གསུམ་གྱི་སྐུ་མཉམ་པ་ཉིད་བརྙེས་པ། གཟུགས་སྣ་ཚོགས་ཅན་བྱང་ཆུབ་སེམས་དཔའ་སེམས་དཔའ་ཆེན་པོའི་མཆོག་དང་། རབ་མཆོག་དམ་པ་སྦྱིན་པ། ཡོན་ཏན་ཆེན་པོའི་སྐུ་ས་ཀུན་ཏུ་མངའ་མཛད་པ་ལ་ཕྱག་འཚལ་ལོ། ། དེ་ནས་དེའི་ཚེ་བྱང་ཆུབ་སེམས་དཔའ་སེམས་དཔའ་ཆེན་པོའི་མཆོག་ཀུན་ཏུ་བཟང་པོ་གཟུགས་སྣ་ཚོགས་ཅན། བྱང་ཆུབ་སེམས་དཔའ་རྣམས་ཀྱི་ཏིང་ངེ་འཛིན་རབ་འབྱམ་སའི་དབང་ཕྱུག་ཆེན་པོ་ཞེས་བྱ་བ་ལ་སྙོམས་པར་ཞུགས་སོ། ། དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་ཀུན་ཏུ་བཟང་པོ་སྙོམས་པར་ཞུགས་མ་ཐག་པ་དེའི་ཚེ་སྟོང་ཆེན་པོའི་འཇིག་རྟེན་གྱི་ཁམས་ཀྱི་རྡུལ་ཕྲ་རབ་ཀྱི་རྡུལ་སྙེད་ཀྱི་སྐུ་རབ་འབྱམ་ཀུན་ཏུ་ཡོངས་སུ་རྒྱས་པར་གྱུར་ཏེ། ནམ་མཁའི་ཁམས་ཀྱི་ཁོངས་སུ་གཏོགས་པའི་སྐུ་རྣམས་སའི་དཀྱིལ་འཁོར་དུ་མ་དག་ཏུ་ཀུན་ནས་འཁོད་པར་གྱུར་ཏོ། ། དེ་ནས་སངས་རྒྱས་ཀྱི་ཞིང་རབ་འབྱམ་ཐམས་ཅད་ཀྱི་ཁོངས་སུ་གཏོགས་པའི་དེ་བཞིན་གཤེགས་པ་རྣམས་ཀྱིས་ཕྱག་གཡས་པ་བརྐྱང་སྟེ། བྱང་ཆུབ་སེམས་དཔའ་ཆེན་པོ་ཀུན་ཏུ་བཟང་པོའི་མགོ་བོ་ལ་བྱུགས་ནས་བཀའ་སྩལ་པ། རིགས་ཀྱི་བུ་ལེགས་སོ་ལེགས་སོ། ། སངས་རྒྱས་འབྱུང་བ་ཐམས་ཅད་ཀྱི་སྙིང་པོ་གཟུངས་ཆེན་མོ་ཤོད་ཅིག། དེ་ནས་བྱང་ཆུབ་སེམས་དཔའ་ཆེན་པོའི་མཆོག་ལུས་འོད་ཟེར་འབུམ་གྱིས་སྣང་བར་བྱས་པ་དེའི་ཚེ། སངས་རྒྱས་ཀྱི་ཞིང་ཐམས་ཅད་གཡོ་བར་བྱས་ནས་གཟུངས་འདི་བཤད་དོ། ། ཏདྱ་ཐཱ། ཨོཾ་ན་མོ་ན་མ་སྟྲི་བྷུ་བ་ནེ་ཤྭ་རེ། མ་ཧཱ་བྷོ་གཱ་ཡ། ཨ་ས་མ་ས་མ། ཨ་མི་ཏ་ས་མ། ཨ་ནནྟ་ས་མ། ག་ག་ན་ས་མ། ཏྲི་བྷུ་བ་ན་ས་མ། ཨ་ཤེ་ཥ་ས་མ། བེ་ཥ་ས་མ། པ་ར་མ་ཨརྠ་ས་མ། སྭ་བྷཱ་བ་ས་མ། ཏ་ཐཱ་ཏཱ་ས་མ། ཨ་ར་ཛཿས་མ། ཤུད་དྷི་ས་མ། བུད་དྷི་ས་མ། དྷརྨ་ཏ་ཐཱ་ཏཱ་ས་མ། ཨ་བྷི་ཥ་མ་ས་མ། ས་མ་ས་མ། ཨེ་ཀཱ་ནཱ་ཡ། སཱ་ག་ར། བི་ཤུདྡྷེ། ཨཱ་ལོ་ཀ། ཧཱི་ཧཱི། ལབྡྷ་ལབྡྷ། བི་ཛ་ཡ་བི་ཛ་ཡ། ཨོཾ་པྲ་ས་ག་ཏ། ན་ཡ་ན་ཡ། ཧི་ནི་ར་ཨ་དྷིཥྛཱ་ན། སཾ་བྷོ་ག། ཨཾ་ཨ་ན་ལ་ཡ་ལ་ཡ། དྷརྨ་ཨ་གྲ། དྷ་ར་དྷ་ར། ཛ་ཡ་ཛ་ཡ། ཧཱུྃ་ཧཱུྃ། དྷ་མ་དྷ་མ་སྭཱ་ཧཱ། དེ་ནས་རྒྱལ་བའི་སྲས་ཀྱི་ཐུ་བོ་འཇིག་རྟེན་ཐམས་ཅད་ཀྱི་མགོན་པོ་གཅིག་པུ་སེམས་ཅན་ཐམས་ཅད་ལ་ཕན་པར་འདོད་པ་བྱང་ཆུབ་སེམས་དཔའ་ཀུན་ཏུ་བཟང་པོས་བཅོམ་ལྡན་འདས་ཀྱི་ཞལ་དུ་བལྟས་ཏེ། སའི་དཀྱིལ་འཁོར་གཡོ་བར་བྱས་ནས་དེ་སྐད་ཅེས་སྨྲས་ཏེ། འཇིག་རྟེན་གསུམ་པོ་ཀུན་ཏུ་གང་བར་བྱས་སོ། ། དེ་ནས་ལྷ་དང་ལྷ་མ་ཡིན་དུ་བཅས་པའི་བྱང་ཆུབ་སེམས་དཔའ་ཆེན་པོ་རྣམས་ཀྱིས་གང་བའི་དཀྱིལ་འཁོར་ནས་གསེར་གྱི་འོད་ཟེར་འབར་ཞིང་སྣང་ལ་རབ་ཏུ་གཡོ་བས་བརྒྱན་པའི་ལུས་ཅན་ས་སྟེང་ཀུན་གྱི་རྡོ་རྗེ་མེ་ཏོག་ཐོད་སྟན་ཆེན་པོ་ལས་བསྐྱོད་དེ། དཀྱིལ་འཁོར་ནས་ལངས་ནས་ཧ་ཧ་ཞེས་བྱ་བའི་སྒྲ་ཕྱུང་སྟེ་སྨྲས་པ། ཀྱེ་མ་སྙིང་རྗེ་ཆེན་པོ་དང་ཡོན་ཏན་གྲངས་མེད་པའི་རྒྱ་མཚོ་རབ་ཏུ་འབྱམ་པའི་གཟུངས་ཆེན་མོ། ཀྱེ་མ་སངས་རྒྱས་འབྱུང་བ་ཆེན་མོ། མཐའ་དང་དབུས་མེད་པའི་ས་གསུམ་དང་མཉམ་ཞིང་སེམས་ཅན་གྱི་ཁམས་གྲངས་མེད་པ་ཡོངས་སུ་སྨིན་པར་བྱ་བའི་ཕྱིར་གནས་པ། ཆོས་ཀྱི་དཀྱིལ་འཁོར་གནས་པ་མེད་པའི་གཟུངས་ཆེན་མོ། ཀྱེ་མ་བསྐལ་པ་མཐའ་ཡས་པ་ནས་འཕངས་པའི་སྡིག་པའི་བག་ཆགས་སེལ་ཅིང་ཉོན་མོངས་པའི་རྒྱ་མཚོ་སྐེམས་ལ་ལྟ་བའི་རི་བོ་འཐོར་བར་བྱེད་པའི་གཟུངས་ཆེན་མོ་བསྐལ་པ་མཐའ་ཡས་པར་དགེ་བའི་རྩ་བའི་ཚོགས་འབྱུང་བ་ཡང་དག་པར་མ་བསགས་ཤིང་བདེ་བར་གཤེགས་པ་འབུམ་ཕྲག་དུ་མ་མངོན་སུམ་དུ་མཐོང་བས་བྱང་ཆུབ་ཀྱི་ས་བོན་མ་བསྒྲུབས་ལ་ཐམས་ཅད་མཁྱེན་པའི་སའི་ཁྱད་པར་གྱི་ཡོན་ཏན་རྒྱ་མཚོ་ཡོངས་སུ་རྫོགས་པ་རྗེས་སུ་ཐོབ་པ་མ་ཡིན་པ་གཞན་ནི་སུས་ཀྱང་དེ་བཞིན་གཤེགས་པ་ཐམས་ཅད་ཀྱི་སྙིང་པོ་གཟུངས་ཆེན་མོ་འདི་མཉན་པར་ཡང་མི་ནུས་ན། གཟུང་བའམ། བཀླག་པའམ། ཀུན་ཆུབ་པར་བྱ་བ་ལྟ་ཅི་སྨོས། གཟུངས་ཆེན་མོ་འདིའི་མིང་ཙམ་ཡང་བསྐལ་པ་བྱེ་བ་ཕྲག་སྟོང་གི་བར་དུ་ཐོས་པར་དཀའོ། ། ཀྱེ་མ་གཟུངས་ཆེན་མོ་འདི་སེམས་ཅན་གང་དག་གི་ལག་ན་འདུག་པ་དེ་དག་ནི་རྙེད་པ་ལེགས་པར་རྙེད་པའོ། ། འཚོ་བ་བཟང་པོས་འཚོ་བའོ། ། མངོན་པར་ཤེས་པ་རྣམས་ཀྱི་གཞི་བཟང་པོའོ། ། དགེ་བའི་རྩ་བ་ཡང་དག་པར་རྫོགས་པའོ། ། དེ་བཞིན་གཤེགས་པའི་སྤྱོད་ཡུལ་ལ་གནས་པའོ། ། ཡོན་ཏན་ཐམས་ཅད་ཡང་དག་པར་རྫོགས་པའོ། ། འདི་ལན་ཅིག་བརྗོད་པ་ཙམ་གྱིས་ངན་སོང་གི་སྡུག་བསྔལ་ཐམས་ཅད་ལས་ཐར་བར་འགྱུར་རོ། ། ལན་གཉིས་བརྗོད་པ་ཙམ་གྱིས་སྡིག་པ་ཐམས་ཅད་ལས་གྲོལ་བར་འགྱུར་རོ། ། ལན་གསུམ་བརྗོད་པ་ཙམ་གྱིས་ཉོན་མོངས་པ་ཐམས་ཅད་ལས་གྲོལ་བར་འགྱུར་རོ། ། དེ་ལྟར་ན་བརྗོད་པ་ཙམ་གྱིས་གོང་ནས་གོང་དུ་ཡོན་ཏན་རྣམས་འཐོབ་པར་འགྱུར་ཏེ། དེ་བཞིན་གཤེགས་པ་ཡང་མཐོང་བར་འགྱུར་རོ། ། འཆག་བཞིན་དུ་བཟླས་བརྗོད་བྱས་ན་སྡུག་བསྔལ་ཐམས་ཅད་ལས་ཐར་བར་འགྱུར་རོ། ། ཤིང་གཅིག་འགྲེང་གི་དྲུང་དུ་བཟླས་བརྗོད་བྱས་ན་གྲུབ་པ་ཐམས་ཅད་འཐོབ་པར་འགྱུར་རོ། ། འགྲོ་བཞིན་དུ་བཟླས་བརྗོད་བྱས་ན་སེམས་ཅན་ཐམས་ཅད་དབང་དུ་འགྱུར་རོ། ། ནགས་ཚལ་ཆེན་པོའི་ནང་དུ་སྐྱིལ་མོ་ཀྲུང་བཅས་ཏེ་འདུག་ལ་ལན་བདུན་བརྗོད་ན་བསམ་གཏན་ཆེན་པོ་འཐོབ་པར་འགྱུར་ལ་ཉོན་མོངས་པ་དང་ཡང་བྲལ་བར་འགྱུར་རོ། ། འཕགས་པ་ཀུན་ཏུ་བཟང་པོའི་སྐུ་གཟུགས་ཀྱི་དྲུང་དུ་སྐྱིལ་མོ་ཀྲུང་བཅས་ཏེ་འདུག་ལ་མེ་ཏོག་ལ་སོགས་པ་ཇི་སྙེད་པས་མཆོད་ནས་ལུས་ངལ་བར་གྱུར་གྱི་བར་དུ་གཟུངས་ཆེན་མོ་འདི་བརྗོད་ལ། ངལ་བར་གྱུར་ནས་དེ་ཉིད་དུ་ཉལ་ན་རྨི་ལམ་དུ་བྱང་ཆུབ་སེམས་དཔའ་ཀུན་ཏུ་བཟང་པོ་མཐོང་བར་འགྱུར་ཏེ། ཕྱག་གཡས་པས་དེ་ལ་བྱུགས་ནས་ཡང་དག་པར་དབུགས་འབྱིན་པར་མཛད་དེ་ཆོས་ཀྱི་སྣང་བ་ཆེན་པོ་ཡང་སྩོལ་བར་མཛད་དོ། ། འདི་སྐད་དུ་རྒྱལ་བའི་སྲས་ལེགས་སོ་ལེགས་སོ། ། ཁྱོད་ནི་དེ་བཞིན་གཤེགས་པའི་དཀྱིལ་འཁོར་ཆེན་པོར་ཞུགས་པ་ཡིན་ཏེ། ཁྱོད་ཚེ་བརྗེས་ནས་ས་ཆེན་པོ་ཐོབ་པར་འགྱུར་རོ་ཞེས་ཀྱང་གསུང་ངོ་། ། དེ་ནས་ལུས་བདེ་བ་དང་། སེམས་བདེ་བ་དང་། དགའ་བ་ཆེན་པོ་དང་། དང་བ་དང་། མཆོག་ཏུ་དགའ་བ་ཆེན་པོ་དང་ལྡན་བཞིན་དུ་སད་པར་འགྱུར་རོ། ། མཐུ་ཆེ་བ་དང་། དབང་ཆེ་བར་གྲགས་པར་འགྱུར་རོ། ། ལྷ་རྣམས་ཀྱང་དེ་ལ་བལྟ་བའི་ཕྱིར་འོང་ངོ་། ། ནང་པར་ལངས་ནས་བྱང་ཆུབ་སེམས་དཔའ་རྣམས་ཀྱིས་ཡང་དག་པར་བསྡུས་པའི་མདོ་སྡེ་རྣམས་བཀླག་པར་བྱའོ། ། སེམས་ཅན་ཐམས་ཅད་ལ་ཡང་ཕན་པ་དང་བདེ་བའི་སེམས་བསྐྱེད་པར་བྱའོ། ། དེ་ནས་ཕ་རོལ་ཏུ་ཕྱིན་པ་ཐམས་ཅད་ཡོངས་སུ་རྫོགས་ཤིང་སྡིག་པ་ཐམས་ཅད་དང་བྲལ་ཏེ། ཉོན་མོངས་པའི་ཕྱོགས་རྣམས་བཅོམ་ལ། དེ་བཞིན་གཤེགས་པ་རྣམས་ཀྱིས་ཀྱང་བསྔགས་པར་འགྱུར་རོ། ། ལྷ་ལ་སོགས་པ་ཡང་དེ་ལ་བསྲུང་བ་དང་། བསྐྱབ་པ་དང་། སྦ་བའི་ཕྱིར་བརྩོན་པར་འགྱུར་རོ། ། དེ་ལྟར་ཇི་སྐད་བསྟན་པ་བཞིན་དུ་བྱེད་པའི་རྒྱལ་བའི་སྲས་དེ་ནི་རིང་པོར་མི་ཐོགས་པར་ཀུན་ཏུ་བཟང་པོའི་ས་ཆེན་པོ་ལ་འཇུག་པར་འགྱུར་རོ། ། དེ་ནས་རྡོ་རྗེ་གཙུག་ཕུད་ལ་སོགས་པ་སྟོང་གསུམ་གྱི་བདག་པོ་རིག་སྔགས་འཆང་བ་ཆེན་པོ་རྣམས་དང་། སྤྱན་ཆེན་མོ་ལ་སོགས་པ་རིག་སྔགས་འཆང་ཆེན་མོ་རྣམས་དང་། རྡོ་རྗེ་སྙིང་པོ་ལ་སོགས་པ་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་དང་། རྡོ་རྗེ་ཞགས་པ་ལ་སོགས་པ་རིག་སྔགས་ཀྱི་ལྷ་ཆེན་པོ་རྣམས་དང་། རིན་ཆེན་དྲ་བ་ཅན་ལ་སོགས་པ་རིག་སྔགས་ཀྱི་ལྷ་མོ་ཆེན་མོ་རྣམས་དང་། ལྷ་མོ་སྒྲོལ་མ་ལ་སོགས་པ་བྱང་ཆུབ་སེམས་དཔའ་ཆེན་པོའི་དཀྱིལ་འཁོར་གྱི་ལྷ་རྣམས་དང་། དར་ཆེན་དང་། གཟུགས་བཟང་དང་། ཤིན་ཏུ་བལྟ་ན་སྡུག་པ་ལ་སོགས་པ་གཞོན་ནུ་རྣམས་དང་། གཞོན་ནུ་མ་རྣམས་དང་། བྲན་རྣམས་དང་། བྲན་མོ་རྣམས་དང་། མི་འཁྲུགས་པ་ལ་སོགས་པ་ལོག་འདྲེན་ཆེན་པོ་རྣམས་དང་། ལུས་མཆོག་ལ་སོགས་པ་སྲིན་པོའི་དབང་པོ་རྣམས་དང་། མ་མོ་ལ་སོགས་པ་སྲིན་མོ་རྣམས་དང་། དབང་ཕྱུག་ཆེན་པོ་ལ་སོགས་པ་ལྷའི་དབང་ཕྱུག་རྣམས་དང་། རྡོ་རྗེ་མེ་ཏོག་ཐོད་ལ་སོགས་པ་དཀྱིལ་འཁོར་ཆེན་པོར་འདུས་པའི་བྱང་ཆུབ་སེམས་དཔའ་ལ་སོགས་པ་ཐམས་ཅད་ལངས་ནས། ། བྱང་ཆུབ་སེམས་དཔའ་སེམས་དཔའ་ཆེན་པོའི་མཆོག་འཕགས་པ་ཀུན་ཏུ་བཟང་པོ་ལ་མཚན་བརྒྱ་རྩ་བརྒྱད་པ་བླ་ན་མེད་པའི་ཡོན་ཏན་གྱི་སྣང་བ་ཞེས་བྱ་བས་བསྟོད་པ། ཀུན་ཏུ་བཟང་པོ་ཀུན་གྱི་མཆོག། སྣ་ཚོགས་ཀུན་གྱི་འབྱོར་པ་ཆེ། ། དཀྱིལ་འཁོར་ཆེན་པོ་རྡོ་རྗེ་མཆོག། སྣ་ཚོགས་གཟུགས་ཅན་ཕྱོགས་ཀྱི་བདག། རྡོ་རྗེ་ཆེན་པོ་དགྱེས་པ་ཆེ། ། གཟི་བརྗིད་ཆེན་པོ་སྟོབས་པོ་ཆེ། ། གནོན་དང་རབ་གནོན་དཔལ་གྱི་རབ། ། ཁྱབ་བདག་རྒྱལ་བའི་བློ་གྲོས་རྒྱལ། ། རྡོ་རྗེ་ཆེན་པོ་རབ་ཏུ་བཞད། ། བསྒྲུབ་དཀའ་ཆེན་པོ་སྒྲུབ་མཛད་པ། ། རོལ་མོ་ཆེན་པོས་རྣམ་པར་རོལ། ། རབ་དགའ་ཆེན་པོ་འདུལ་བ་པོ། ། ལྷ་ཆེན་དབང་ཕྱུག་ཆེན་པོ་སྟེ། ། བཙན་པོ་ཁྱབ་འཇུག་སྐྱེ་དགུའི་བདག། ས་སྟེང་ས་འོག་ས་ལ་དགྱེས། ། དེ་བཞིན་ས་འཛིན་ས་གསུམ་པ། ། དུལ་དང་སྦྱིན་པའི་གོ་རིམས་ཐབས། ། རབ་མཁྱེན་སྟོང་གི་མངའ་བདག་ལགས། ། ཤེས་ཉེན་ཅན་ཏེ་བཟོད་ལ་དགྱེས། ། བརྩོན་འགྲུས་འབྱུང་བ་འབྱོར་པ་ཆེ། ། བརྩོན་འགྲུས་བཅུ་དང་ཐབས་བཅུ་པ། ། སྟོབས་བཅུའི་སྲས་ཆེན་ཐུ་བོ་སྟེ། ། མཐུ་སྟོབས་སྟོང་གིས་སྤྲོ་བ་དང་། ། ཡོངས་སུ་ལྡན་ཞིང་བཅུ་སེལ་བ། ། རྡུལ་སེལ་རྒྱལ་པོ་ཆེན་པོ་སྟེ། ། རྒྱལ་པོ་དཀྱིལ་འཁོར་རྒྱ་མཚོ་པ། ། རྡུལ་རྣམས་རབ་ཏུ་ཞི་བའི་ཐབས། ། ཆོ་ག་མཁྱེན་པ་བློ་མངའ་བ། ། མཁས་པ་མཛེས་པ་སྐལ་པ་བཟང་། ། ཤིན་ཏུ་སྡུག་པ་དགའ་སྐྱེད་པ། ། སྙིང་པོ་ཆེན་པོ་ལས་བྱུང་བ། ། ཉོན་མོངས་བྲལ་བ་ཐུབ་པར་དཀའ། ། ས་དང་མཉམ་པ་མཁའ་དང་མཉམ། ། རླུང་དང་མཚུངས་པའི་སྤྱོད་ཡུལ་ཅན། ། གཟི་བརྗིད་ཉིད་དེ་གཟི་བརྗིད་མཚུངས། ། རྒྱ་མཚོ་བཞི་ཡི་ཆུ་དང་འདྲ། ། རྨུགས་དང་སྨྱོ་བ་ཞི་བར་མཛད། ། ཐུབ་པར་དཀའ་བའི་ཉོན་མོངས་འཇིལ། ། གཡུལ་སེལ་གཡུལ་ལ་དགྱེས་པ་སྟེ། ། གཡུལ་གྱི་ཉེས་པ་རབ་འཇོམས་པ། ། གསུང་བཟང་ངང་པའི་གདངས་སུ་བཞད། ། དབང་པོ་ཉེ་དབང་དབང་ཆེན་སྲས། ། དབང་པོ་ལས་ལྷག་ཐུབ་དང་མཉམ། ། ཆོས་འཛིན་འབྱོར་དང་ལྡན་པར་བསྟན། ། རབ་དགའ་བུན་ལོང་ཞི་མཛད་པ། ། ཉོན་མོངས་འདམ་རྫབ་སྐེམས་པར་མཛད། ། དབང་པོ་རྒྱགས་པའི་རིམས་ནད་སེལ། ། ཁྲོ་བོའི་དྲེགས་པ་རྣམ་པར་འཇོམས། ། གསུང་སྙན་འཇམ་པ་ཉིད་དང་ལྡན། ། མཉམ་པ་མི་མཉམ་མཉམ་པ་དང་། ། མཉམ་མེད་ཡུལ་ལས་རྣམ་པར་འདས། ། སངས་རྒྱས་ཀུན་དང་སྤྱོད་ཡུལ་གཅིག། བྱང་ཆུབ་སྙིང་པོར་རྒྱ་ཆེར་རོལ། ། རིམ་པ་རབ་སྟོན་དགེ་བ་སྟེ། ། སྤྱན་བཟང་ཕུན་སུམ་ཚོགས་པ་དགེ། གཙང་མ་ལམ་བཟང་སྦྱིན་མཛད་པ། ། དག་མཛད་བསྲེག་སྦྱིན་མཆོག་སྦྱིན་པོ། ། འཇོམས་བྱེད་བགེགས་རྣམས་རྣམ་པར་འཇོམས། ། འཐོབ་མཛད་དཔེ་མེད་གསུང་བ་པོ། ། རྡོ་རྗེའི་འཇིག་རྟེན་གཅིག་སྣང་བ། ། སྐྱེས་པ་བུད་མེད་ཚོགས་ཀྱི་བདག། ངེས་པར་ཡོན་ཏན་འབྱོར་མཛད་པ། ། སེམས་ཅན་འཁོར་བ་ཞི་མཛད་པ། ། བརྟན་པོ་སྡིག་པ་རྣམས་དང་བྲལ། ། ཀུན་ཏུ་རྣམ་རྒྱལ་སྣང་བ་པོ། ། ཀུན་ཏུ་རྒྱལ་བའི་དཀྱིལ་འཁོར་ཅན། ། ཀུན་ཏུ་རྒྱ་མཚོའི་སྣང་བ་མཛད། ། ཀུན་ཏུ་ཉེས་པ་སེལ་བ་ལགས། ། མི་བཟད་ས་འོག་རྣམ་པར་དཀྲུགས། ། དེ་བཞིན་ཟད་མཛད་ཐུག་པར་མཛད། ། ཉོན་མོངས་རྒྱ་མཚོ་རྣམ་པར་དཀྲུགས། ། ཉོན་མོངས་ཕྱོགས་རྣམས་ཟད་པར་མཛད། ། འབར་བའི་དཀའ་བ་འཕྲོ་མཛད་པ། ། རྒྱགས་ཤིང་བདོ་བ་ཞི་བར་མཛད། ། རྡོ་རྗེ་ཆེན་པོ་སྟོབས་སྐྱེད་པ། ། སྡང་བ་ཐམས་ཅད་ངེས་པར་འཇོམས། ། ཕ་རོལ་ཞུགས་པ་སྡིག་སེལ་བ། ། དག་པ་ནམ་མཁའི་སྤྱོད་ཡུལ་ཅན། ། དག་པ་སྦྱིན་ཞིང་ཡོན་ཏན་སྦྱིན། ། འབྲས་བུ་སྦྱིན་ཞིང་ཀུན་སྦྱིན་པ། ། ཡེ་ཤེས་སྦྱིན་ཞིང་བསོད་ནམས་སྦྱིན། ། ལོངས་སྤྱོད་སྦྱིན་ཞིང་རྒྱལ་སྦྱིན་པ། ། དབང་ཕྱུག་སྦྱིན་ཞིང་ཚིག་སྦྱིན་ལ། ། ནོར་སྦྱིན་ཚོགས་ལྡན་རྡོ་རྗེ་ཅན། ། གཟུགས་སྦྱིན་དཔའ་བོ་རྣམ་པར་རྒྱལ། ། དག་ཅིང་དགེ་བའི་ཚུལ་སྦྱིན་པ། ། བདེ་འབྱུང་གཙུག་ན་ནོར་བུ་ཐོགས། ། ས་འཛིན་གཟུང་བར་དཀའ་བ་པོ། ། དཀྱིལ་འཁོར་མགུ་བར་སྒྲུབ་མཛད་པ། ། འབབ་ཅིང་དེ་བཞིན་འབེབས་པར་མཛད། ། རིན་ཆེན་དྲ་བ་རིན་ཆེན་མཉམ། ། སྒྲོན་མ་མུན་སེལ་རྒྱལ་བ་ཅན། ། ཡོན་ཏན་ཡེ་ཤེས་ཐེག་ཆེན་ལྡན། ། བརྟན་མཆོག་ཆེ་བའི་ཆོས་ཉིད་ཅན། ། གསུང་བ་ཆེན་པོ་ཤེས་རབ་ཆེ། ། སངས་རྒྱས་ཚུལ་ནི་རབ་སྟོན་པ། ། མཆོད་པ་ཆེན་པོ་ཐེག་ཆེན་གྱི། ། ཐེག་པ་བླ་ན་མེད་པར་ལྡན། ། མཆོད་པ་ཆེན